Document ID: 32006D0246

ROZHODNUTIE KOMISIE
z 21. marca 2006,
ktorým sa mení a dopĺňa rozhodnutie 97/245/ES, Euratom, ktoré určuje podmienky poskytovania informácií členskými štátmi Komisii v rámci systému vlastných zdrojov Spoločenstva
[oznámené pod číslom K(2006) 845]
(2006/246/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na rozhodnutie Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev (1),
so zreteľom na nariadenie Rady (ES, Euratom) č. 1150/2000 z 22. mája 2000, ktorým sa vykonáva rozhodnutie Rady 2000/597/ES, Euratom o systéme vlastných zdrojov Spoločenstiev (2), a najmä na druhý pododsek jeho článku 6 ods. 4,
po porade s Poradným výborom pre vlastné zdroje,
keďže:
(1)
Rozhodnutie Komisie 97/245/ES, Euratom (3) bolo prijaté s cieľom zohľadniť zmeny a doplnenia, ktoré nariadenie Rady (ES, Euratom) č. 1355/96 (4) zaviedlo do nariadenia Rady (EHS, Euratom) č. 1552/89 z 29. mája 1989, ktorým sa vykonáva rozhodnutie 88/376/EHS, Euratom o systéme vlastných zdrojov Európskych spoločenstiev (5). Rozhodnutie 97/245/ES, Euratom tak určilo podmienky poskytovania informácií členskými štátmi Komisii v rámci systému vlastných zdrojov Spoločenstiev.
(2)
Keďže nariadenie (EHS, Euratom) č. 1552/89 bolo kodifikované nariadením (ES, Euratom) č. 1150/2000, je potrebné vziať do úvahy, že odkazy v niektorých prílohách rozhodnutia 97/245/ES, Euratom k nariadeniu (EHS, Euratom) č. 1552/89 sa musia v záujme jasnosti zmeniť a doplniť.
(3)
Platnosť Zmluvy o založení Európskeho spoločenstva uhlia a ocele (ESUO) uplynula 23. júla 2002. Z tohto dôvodu prestali existovať clá, ktoré sa musia naďalej započítavať ako vlastné zdroje v rámci tejto zmluvy.
(4)
Je potrebné zohľadniť zmeny a doplnenia zavedené rozhodnutím 2000/597/ES, Euratom, ktoré nahradilo rozhodnutie Rady 94/728/ES, Euratom (6), najmä čo sa týka úpravy percentuálnych sadzieb na pokrytie výdavkov spojených s výberom tzv. tradičných vlastných zdrojov. Rozhodnutie 2000/597/ES, Euratom tak určilo novú percentuálnu sadzbu vo výške 25 %, ktorá sa však nevzťahuje na sumy, ktoré mali byť odvedené do 28. februára 2001 a z ktorých si členské štáty naďalej ponechajú 10 %.
(5)
Je potrebné zohľadniť nové informačné povinnosti, ktoré boli do nariadenia (ES, Euratom) č. 1150/2000 zavedené nariadením (ES, Euratom) č. 2028/2004. To stanovuje, že členské štáty predkladajú s posledným štvrťročným výkazom každého rozpočtového roku odhad celkovej sumy nárokov, ktoré sú vedené na samostatnom účte na konci každého rozpočtového roku a ktorých výber je neistý. Členské štáty sú rovnako povinné uviesť v prílohe k štvrťročnému výkazu samostatného účtu sumy, ktoré sa vyhlasujú alebo považujú za nedobytné.
(6)
Je potrebné využiť skúsenosti, ktoré členské štáty získali pri zasielaní výkazov z účtu stanovených v článku 6 ods. 3 písm. a) a b) nariadenia (ES, Euratom) č. 1150/2000 a zlepšiť úpravu formulárov, ktoré sa používajú na tento účel.
(7)
Rozhodnutie 97/245/ES, Euratom je preto potrebné vzhľadom na uvedené zmeniť a doplniť.
(8)
Je potrebné stanoviť primerané lehoty na uplatnenie postupu predkladania zmenených výkazov,
PRIJALA TOTO ROZHODNUTIE:
Článok 1
Rozhodnutie 97/245/ES, Euratom sa mení a dopĺňa takto:
a)
Prílohy I, II a III sa nahrádzajú textom prílohy I k tomuto rozhodnutiu.
b)
Príloha III A uvedená v prílohe II k tomuto rozhodnutiu sa vkladá za prílohu III.
Článok 2
Výkazy vypracované podľa modelov uvedených v prílohách I a II sa po prvýkrát predložia za mesiac jún 2006 v prípade mesačného výkazu a za druhý štvrťrok 2006 v prípade štvrťročného výkazu.
Článok 3
Toto rozhodnutie je určené členským štátom.
V Bruseli 21. marca 2006

Labels: 12
15